ORDE do 28 de outubro de 2010 pola que se regula o réxime de axudas a centros privados concertados para a contratación de auxiliares de conversación coa finalidade de mellorar a competencia lingüística do alumnado en linguas estranxeiras.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/11/2010

A Lei orgánica 2/2006, do 3 de maio, de educación, recolle os obxectivos formulados pola Unión Europea para que as linguas sexan un medio para a construción da cidadanía europea, para favorecer a mobilidade entre as persoas e o intercambio cultural e lingüístico.
Os decretos polos que se establecen os currículos das distintas etapas de educación infantil, primaria e secundaria obrigatoria outórganlle especial importancia ao desenvolvemento da competencia comunicativa tanto da lingua propia como das linguas estranxeiras.
A Orde do 18 de abril de 2007 (DOG do 7 de maio) regula a convocatoria de seccións bilingües en Galicia en centros sustentados con fondos públicos de ensino non universitario.
A Orde do 30 de xuño de 2010 (DOG do 6 de xullo) regula, con carácter experimental, os centros plurilingües na Comunidade Autónoma de Galicia, para o curso 2010/2011.
Ao abeiro do Plan de potenciación de linguas estranxeiras e dentro marco das actuacións que está a desenvolver a Consellería de Educación e Ordenación Universitaria para o fomento do feito plurilingüe nos centros educativos da Comunidade Autónoma de Galicia, unha das liñas prioritarias é a dotación aos centros CLIL (aqueles con seccións bilingües e os denominados centros plurilingües) de auxiliares de conversa. No caso dos devanditos centros de titularidade pública, estes recibirán cadanseu auxiliar o vindeiro curso 2010-2011. Porén, debido ao aumento de centros CLIL concertados, centros que presentan as mesmas necesidades, faise necesaria unha convocatoria de axudas á contratación de nativos para fornecer aos nosos e nosas estudantes dos mesmos recursos e das mesmas oportunidades.
Por isto, esta consellería, por proposta da Dirección Xeral de Educación, Formación Profesional e Innovación Educativa,
DISPÓN:
Artigo 1º.-Obxecto da orde.
O obxecto desta orde é regular os criterios, requisitos, procedemento e dotación para conceder axudas económicas, en réxime de concorrencia competida, aos centros privados concertados de educación primaria e educación secundaria obrigatoria que contraten auxiliares de conversación que realicen funcións de apoio á docencia da lingua estranxeira no centro educativo non cubertas polo concerto educativo, que teñan como finalidade mellorar a competencia lingüística do alumnado en linguas estranxeiras.
Artigo 2º.-Solicitudes.
1. As solicitudes faranse no modelo que se xunta como anexo desta orde e acompañaranse da seguinte documentación:
a) Un proxecto no que se faga constar, como mínimo, a seguinte información:
i. Razóns que motivan a contratación.
ii. Actividade/s que van desenvolver os auxiliares de conversación.
iii. Número de alumnos e alumnas, por curso e nivel educativo, que serán atendidos polos auxiliares de conversación contratados.
iv. Datas de inicio e finalización do contrato, así como o seu horario semanal. En todo caso, o período de inicio e finalización estará comprendido entre o 1 de setembro de 2010 e o 30 de xuño de 2011.
b) No caso de que o centro solicite outras axudas co mesmo fin, xuntará á solicitude unha declaración do conxunto de todas as solicitudes efectuadas ou concedidas por outras administracións ou entes públicos e a súa contía. No caso contrario, certificación de non telas solicitadas ou concedidas.
c) Declaración responsable de non estar incurso nas prohibicións para obter a condición de beneficiario.
d) Certificación de estar ao día co pagamento das obrigas tributarias co Estado, coa comunidade autónoma e coa Seguridade Social.
2. As solicitudes e demais documentación presentaranse no rexistro único da Administración da Comunidade Autónoma de Galicia, edificio administrativo de San Caetano s/n, 15781 Santiago de Compostela, ou noutro rexistro propio ou concertado conforme o Decreto 164/2005, do 16 de xuño, así como por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Así mesmo, de conformidade co preceptuado na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os solicitantes consenten que a Administración faga públicos, nos rexistros regulados neste decreto, os datos relevantes referidos ás axudas recibidas. A negativa expresa a esta autorización poderá dar lugar á exclusión do proceso de participación ou á revogación do acto de outorgamento.
4. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 3º.-Contía e financiamento.
1. O financiamento das axudas previstas neste orde efectuaranse con cargo á partida orzamentaria 09.04.423A.482.0, por un importe máximo de 198.000 euros, distribuídos da seguinte forma: 90.000 euros con cargo ao orzamento do ano 2010 e 108.000 euros con cargo ao orzamento de 2011.
2. A contía da axuda determinarase en función da puntuación obtida no proxecto presentado de acordo cos criterios de valoración establecidos no artigo 6. Así, aos proxectos que acaden unha puntuación de 12 ou máis puntos concederáselle unha axuda de 6.000 euros. Aos que acaden unha puntuación comprendida entre 9 e 11 puntos, 4.500 euros. Aos que acaden unha puntuación comprendida entre 6 e 8 puntos, 3.000 euros. Aqueles proxectos que non acaden unha puntuación mínima de 6 puntos quedan excluídos.
3. Dadas as limitacións orzamentarias establecidas na orde, poden quedar sen subvención entidades que acadasen máis da puntuación mínima.
4. En todo caso, o importe máximo da axuda para a contratación dun/dunha auxiliar de conversación non será maior de 6.000 euros.
5. En ningún caso se concederá axuda para a contratación de máis dun auxiliar de conversación por centro educativo.
Artigo 4º.-Finalidade das axudas.
As axudas reguladas nesta orde poderán ser empregadas na contratación de auxiliares de conversación que realizarán funcións de apoio á docencia da lingua estranxeira no centro educativo. Así como na compra de material específico que sexa necesario para o desenvolvemento das clases de conversación, de carácter ordinario non inventariable. Para a compra de material non poderá superarse o 10% da axuda concedida.
Artigo 5º.-Requisitos.
Os centros privados concertados que queiran optar a estas axudas deberán cumprir os seguintes requisitos:
1. Deben ter en funcionamento seccións bilingües ou ser centros plurilingües.
2. A lingua vehicular será a mesma lingua estranxeira utilizada nas correspondentes seccións bilingües ou aulas plurilingües.
3. O auxiliar de conversa contratado deberá ser nativo no que respecta á lingua vehicular que se utilizará nas aulas a que vai destinado.
Artigo 6º.-Criterios de valoración e distribución.
1. Para a baremación e ordenación prioritaria dos centros solicitantes, teranse en conta os seguintes criterios:
a) Número total de horas semanais de apoio do/da auxiliar contratado/a, ata 6 puntos:
i. Ata 12 horas, 2 puntos.
ii. Ata 24 horas, 4 puntos.
iii. Máis de 24 horas, 6 puntos.
b) Número de alumnos/as con apoio de auxiliar, ata 5 puntos:
i. Ata 25 alumnos, 1 punto.
ii. De 26 a 50 alumnos, 2 puntos.
iii. De 51 a 100 alumnos, 3 puntos.
iv. Máis de 100 alumnos, 5 puntos.
c) Centro plurilingüe, 3 puntos.
d) Seccións bilingües no centro, ata 3 puntos:
i. 1 ou 2 seccións, 1 punto.
ii. De 3 a 5 seccións, 2 puntos.
iii. Máis de 5 seccións, 3 puntos.
2. En caso de empate, os desempates resolveranse aplicando sucesivamente os seguintes criterios:
a) Letra a: maior nº de horas semanais de apoio.
b) Letra b: maior nº de alumnos/as con apoio de auxiliares.
Artigo 7º.-Comisión de valoración.
1. Baixo a presidencia do titular da Dirección Xeral de Educación, Formación Profesional e Innovación Educativa ou da persoa en quen delegue, constituirase unha comisión que se encargará de valorar as solicitudes, integrada por tres funcionarios/as con categoría de subdirector/a xeral ou xefe/a de servizo. Un funcionario/a da Consellería de Educación e Ordenación Universitaria, que actuará como secretario/a, con voz pero sen voto.
2. Para os efectos previstos no artigo 26.2º do Decreto 144/2001, do 7 de xuño, esta comisión considérase incluída na categoría 3ª.
Artigo 8º.-Resolución.
1. Unha vez rematada a valoración das solicitudes, a Dirección Xeral de Educación, Formación Profesional e Innovación Educativa publicará no portal educativo
http://www.edu.xunta.es
, a proposta de resolución provisional, que incluirá a cantidade asignada a cada centro, contra a que se poderán formular alegacións e achegar os documentos que se consideren pertinentes. Esta resolución provisional tamén se comunicará aos solicitantes a través do correo electrónico.
2. Logo de estudar e valorar as reclamacións presentadas contra a resolución provisional, o director xeral de Educación, Formación Profesional e Innovación Educativa elevará ao conselleiro a proposta de resolución definitiva, na que se sinalará a concesión ou a denegación das axudas, así como, se é o caso, a exclusión daquelas entidades que non reúnan algún dos requisitos da convocatoria.
3. A resolución definitiva publicarase no Diario Oficial de Galicia no prazo máximo de tres meses contados desde o remate do prazo de solicitudes.
Contra esta resolución poderán interpoñer recurso potestativo de reposición ante esta consellería, no prazo dun mes contado a partir do día seguinte ao da publicación no Diario Oficial de Galicia, de acordo co disposto nos artigos 107.1º, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia conforme os artigos 10, 14 e 46.1º da Lei 29/1998, do 13 de xullo, reguladora da xurisdición contencioso-administrativa.
Se transcorre o prazo máximo que se sinala no parágrafo primeiro deste punto sen que se publique a resolución definitiva, os solicitantes poderán entender desestimadas por silencio administrativo as súas solicitudes para os efectos de interpoñer os recursos que procedan.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas.
Artigo 9º.-Xustificación e pagamento das axudas.
1. O pagamento da axuda farase efectivo en dous prazos, mediante transferencia bancaria na conta corrente do centro educativo. O primeiro pagamento, ata un máximo do 45,45% da axuda, farase efectivo no ano 2010 unha vez o centro presente, antes do 31 de decembro de 2010, as facturas a nome do centro, nóminas e outros documentos acreditativos dos gastos derivados da execución das actividades subvencionadas no ano 2010, así como xustificante de que o pagamento do seu importe foi efectuado.
2. O segundo pagamento, correspondente ao resto da axuda concedida e ata un máximo do 54,55%, farase no 2011 logo de completar as actividades e de presentar, antes do 30 de xuño de 2011, as facturas a nome do centro, nóminas e outros documentos acreditativos dos gastos derivados da execución das actividades subvencionadas no ano 2011, así como xustificante de que o pagamento do seu importe foi efectuado; así como memoria das actividades realizadas, asinada pola persoa representante legal do centro, conforme o proxecto presentado coa solicitude, que permita asegurar a relación directa dela cos xustificantes de gasto que se acheguen.
3. Para cada pagamento, o centro concertado terá que presentar:
a) Declaración responsable, por parte das persoas ou entidades seleccionadas, de non estar incursas nas prohibicións para obter a condición de beneficiario, na data da xustificación.
b) Declaración complementaria do conxunto das axudas solicitadas para a mesma finalidade, tanto as aprobadas ou concedidas como as pendentes de resolución, das distintas administracións públicas competentes ou calquera dos seus organismos, entes ou sociedades, en que se especifique a clave do expediente ou ben o concepto subvencionado. Se é concedida a subvención, deberá expresar os importes e a súa procedencia, e xuntar facturas ou xustificantes de gasto por unha contía equivalente á suma do total das subvencións para idéntico fin.
4. Os documentos acreditativos dos gastos deberán reunir todos os requisitos exixidos pola normativa vixente. Se a xustificación está incompleta ou é incorrecta, pagarase unicamente a cantidade da axuda concedida correctamente xustificada.
5. O pagamento das axudas concedidas farase de conformidade co disposto no artigo 31 da Lei 9/2007, do 13 de xuño, polo que se desenvolve o procedemento de aprobación do gasto e pagamento de subvencións de Galicia (DOG do 25 de xuño).
Artigo 10º.-Fiscalización e control.
1. Os beneficiarios quedarán obrigados a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e de control do destino das axudas.
2. Así mesmo, a Consellería de Educación e Ordenación Universitaria poderá realizar, en calquera momento ata transcorridos tres anos desde o momento da resolución de concesión das axudas, as comprobacións e avaliacións que considere oportunas sobre as actuacións realizadas e a xustificación.
3. Os beneficiarios darán axeitada publicidade do carácter público do financiamento das actividades que foron obxecto de subvención.
Artigo 11º.-Perda do dereito ao cobramento da axuda.
1. O centro perderá o dereito ao cobramento da axuda polas seguintes causas:
a) Xustificar de forma incompleta ou fóra de prazo.
b) Incumprir os fins ou obxectivos para os que se concedeu.
c) Perda da capacidade xurídica ou de obrar ou inhabilitación para ser beneficiario de subvencións e axudas públicas, nos termos previstos no artigo 10 da Lei 9/2007, do 13 de xuño, de subvencións de Galicia.
2. De concedérselle outra subvención por esta mesma finalidade no prazo de vixencia desta convocatoria, a entidade terá que comunicalo á Administración, segundo dispón o artigo 11 d) da Lei 9/2007, do 13 de xuño, de subvencións de Galicia para que, en aplicación do seu artigo 17.3º, o importe da subvención se minore co fin de que, illadamente ou en concorrencia coas concedidas por outras administracións ou entes públicos ou privados, non supere o 100% do investimento.
3. No caso de que se revogue a axuda, o centro terá que reintegrar as cantidades percibidas e máis os xuros de demora devengados desde o momento do seu pagamento nos termos que figuran nos artigos 33 a 38 da referida Lei de subvencións de Galicia.
Disposicións derradeiras
Primeira.-Recurso.
Contra esta orde, que pon fin á vía administrativa, cabe interpoñer, no prazo de dous meses contados a partir do día seguinte ao da súa publicación no Diario Oficial de Galicia, recurso contencioso-administrativo ante a sala do contencioso-administrativo competente do Tribunal Superior de Xustiza de Galicia conforme o establecido nos artigos 10, 14 e 46.1º da Lei 29/1998, do 13 de xullo, reguladora da xurisdición contencioso-administrativa; ou recurso potestativo de reposición ante esta consellería no prazo dun mes contado a partir do día seguinte ao da súa publicación no Diario Oficial de Galicia, de acordo co disposto nos artigos 107.1º, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Delegación de competencias.
Facúltase a persoa titular da Dirección Xeral de Educación, Formación Profesional e Innovación Educativa para adoptar todos os actos e medidas que sexan necesarias para a execución e desenvolvemento do previsto nesta orde.
Terceira.-Entrada en vigor.
Esta orde entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 28 de outubro de 2010.
Jesús Vázquez Abad
Conselleiro de Educación
e Ordenación Universitaria
Ver referencia pdf "21200D012P023.PDF"